Wanko soba inggih menika cara nyawisaken soba godhog kanthi ngginakaken mangkok-mangkok alit ingkang kalebet tradhisi Prefektur Iwate, Jepang. Tiyang ingkang badhé mundhut dipundampingi déning juru ladi ingkang mbeta baki kanthi isi welasan mangkok soba ingkang saben mangkok menika namung wonten soba ingkang dipunulu sepisan. Menawi kang langganan sampun nelasaken isi mangkok soba ingkang nembé dipuncepengi, juru ladi kasebat lajeng mendhet setunggal mangkok soba saking baki lan nglebetaken isinipun wonten mangkokipun kang langganan kasebat. Nalika mangkok soba ingkang dipunbeta menika sampun telas, juru ladi lajeng mendhet baki sanèsipun ingkang isinipun welasan mangkok isi soba ingkang énggal, ngisi malih lan mekaten salajengipun dumugi kang langganan menika nutup mangkok kaliyan tutupipun minangka pratandha sampun tuwug. Wanko soba menika kalebet salah satunggal saking wujud "keramahtamahan" anggènipun ngladheni dhayoh (tamu) wonten ing Jepang. Isinipun kirang langkung wonten 10 dumugi 15 mangkok wanko soba padatanipun bobotipun sami kaliyan setunggal porsi mangkok soba ukuran biyasa. Setunggal priyantun lajer padatanipun saged nelasaken kirang langkung 50 dumugi 60 mangkok wanko soba.